钦定古今图书集成/理学汇编/学行典/第132卷 > 朱子全书 > 《答胡广仲》
## 钦定古今图书集成/理学汇编/学行典/第132卷 > 朱子全书 > 《答胡广仲》

近来觉得敬之一字，真圣学始终之要。向来之论，谓
必先致其知，然后有以用力于此，疑若未安。盖古人
由小学而进于大学，其于洒扫应对进退之闲，持守
坚定，涵养纯熟，固已久矣。是以《大学》之序，特因小学
已成之功，而以格物致知为始。今人未尝一日从事
于《小学》，而曰“必先致其知，然后敬有所施”，则未知其
以何为主，而格物以致其知也。故程子曰：“人道莫如
敬，未有能致知而不在敬者。”又《论敬》云：“但存此久之，
则天理自明。”推而上之，凡古昔圣贤之言，亦莫不如
此者。试考其言而以身验之，则彼此之得失见矣。